Hysbakondersoek geskied geheimsinnig - Regering - Republikein
Friday, May 17th, 11:57:38
Hysbakondersoek geskied geheimsinnig
26 April 2019 | Regering
Denver Kisting – Twee weke nadat pres. Hage Geingob ’n ondersoek gelas het na ’n beweerde onwettige hysbaktender is die werksaamhede van die ondersoekkomitee in geheimhouding gehul.
Die kabinetsekretaris, dr. George Simataa, het gisteroggend by navraag bondig gereageer.
Sy WhatsApp aan Republikein lui: “Ons sal die media inlig wanneer ons gereed is.”
Simataa lei die hoëvlakspan wat agter die kap van die byl van die beweerde onwettige tender ten bedrae van bykans N$1 miljoen moet kom.
’n Senior Staatshuis-amptenaar, mnr. Reinhold Namupala, het verlede Maandag glo sy eie lewe geneem – dae nadat Geingob gesê het koppe sal oor die tender rol.
Op ’n vraag of Namupala verbind word met die omstrede tender het Simataa verlede week gesê: “Om eerlik te wees, ek weet rêrig nie.”
Geingob het verlede week in ’n verklaring gesê om te bespiegel, is geen goeie idee nie.
Volgens sy woordvoerder, dr. Alfredo Hengari, moet die polisie die geleentheid gegun word om die omstandighede rondom Namupala se onnatuurlike dood uit te pluis.
Die 38-jarige Namupala, ’n adjunkdirekteur gelas met instandhouding, is tussen verlede Sondagaand en Maandagoggend op Midgard Country Estate buite Okahandja oorlede.
Hoewel geen selfdoodnota tot dusver gevind kon word nie het Namupala volgens die polisie se hoofwoordvoerder, adj.komm. Edwin Kanguatjivi, homself moontlik om die lewe gebring.
Namupala was sedert 1 Julie 2017 by Staatshuis werksaam.
Ten tyde van sy dood sou Staatshuis se senior bestuur beplanning vir 2019 op die spoglandgoed bespreek.
Dié verrigtinge is deur amb. Martin Andjaba, die minister gemoeid met presidensiële aangeleenthede, afgestel.
Die omstrede hysbak is glo vroeër vandeesmaand inderhaas in ’n regeringsgastehuis opgerig nadat Andjaba in die Nasionale Vergadering (NV) aangekondig het daar is geen sulke planne nie.
Dr. Nickey Iyambo, die bejaarde voormalige visepresident, gaan tans in dié gastehuis in die Windhoekse voorstad Eros tuis.